khistorydata/jeongjo-sjw-relations huggingface dataset:
정조 22년 · 목
疏略曰每年節使之行人馬名色浩繁許多奸弊未嘗不由於此其中刷馬驅人厥數夥然爲弊最甚皆以無賴烏合之類苟充入去在途之時作弊多端留館之際貽羞莫甚夫刷馬所載卽廚房糧饌及行具之屬也刷馬往回盤纏每爲銀子九百五十餘兩而此猶不足年年貸用於不虞備歸必徵族於渠輩故驅人之弊始也貽羞於異國末又害及於隣族豈不大可悶然哉苟究矯捄之道則廚房刷馬一傡革罷使於栅內雇車載運則大車一輛之費爲六十兩小車亦不下三十兩設今貰其大車五六輛多不過三四百兩又於回路所載比諸往時可除二分之二以車代馬不但爲致遠之道驅人之弊自可永除矣且以禆譯輩卜刷私持等馬言之亦近百疋而載卜者絕罕輒以驅人名色賣買於商買願去之人故無賴之類率多混入犯禁作奸之事亦出於此輩然若欲盡數革罷則商賈無窠可入此亦不可不念量減半數使之車運只許其半俾開商賈之路則亦祛弊杜奸之一端矣且念歲弊方物入栅後彼國例以大車馱運而自灣到栅之際皆用雇馬故其數爲一百八十餘馱而竝與房卜商卜殆至千餘馱矣邊門重地雜畓淆亂莫此爲甚栅外道路足可行車故中江開市彼人皆用車往來今若以其方物雇載之價造置車輛年年載運則可除宂費雜亂之弊且臣曾見故相臣金堉自燕還後上疏極言使行用車之利今者革罷刷馬雇車載卜亦不必專資彼車若令灣府買來彼車倣其制樣多造車輛使之載往則雇車之費亦可除減載運之道極爲使利批以疏辭令廟堂稟處
정조 22년 · 강
命前監察李春英直赴殿試
정조 22년 · 목
敎曰故將臣李宇恒之直孫特命勸武今日召試於內乘別軍職宣傳官三廳秋等試射之時而一巡四中前監察李春英直赴殿試
정조 22년 · 강
命在外宣傳官改差令該曹口傳差出
정조 22년 · 강
命嶺南各樣都會都試依例擧行武藝抄試限明秋姑停
정조 22년 · 목
備局啓言卽見慶南監司李義綱狀啓則以爲臣營所管公都會白日場選武別武士都試左右兵營所管馬兵別騎衛都試例於秋成後次第設行而儒生擧子之遠地齎糧多日留連民邑受弊公都會選武別武士馬兵別騎衛都試竝姑停止至於武藝抄試一年兩等尤係擾民之端一體姑停事竝請令廟堂稟旨分付矣今此各樣都會都試之請停蓋所以仰體朝家不撓民之德意而第念儒武物情似不無抑鬱之歎且其應試非令强赴赴者赴之不赴者不赴則不必以地方官之些少爲弊而停止向來湖南道臣之請行不無意見本道事情亦豈有異同乎使之依例擧行實合便宜至於武藝抄試則稍異於都試請依狀請限明秋姑停允之敎以卿言誠然依此行會
정조 22년 · 강
命徐有膺職名差代押付於北兵使處道內絕遠地充軍罷捕將徐有大職遽差承旨李翼晉李海愚仍命徐有膺所犯時使喚及同惡奴隸等嚴棍捧招啓聞兵曹判書李時秀越俸八等
정조 22년 · 목
一所巡廳啓言去夜二更五點駱洞街路執捉徐有膺家奴子則其家多發廊奴奪取犯夜人捉入牌將捽曳毆打夜禁申飭何等截嚴而毆打奉牌之牌將事極驚駭徐有膺請令該府照法嚴勘敎以近來百務雖解弛惟犯夜一事意謂令行禁止名以朝官乃敢犯科於夜禁右袒奴屬爲此駭悖之擧徐有膺職名令該曹爲先口傳差代特以職名之顧見不卽刑推取招招致當直都事別定府隸拿致捧疤後直爲兼程押付於北兵使處道內絕遠地亥軍雖曰兼察旣是所掌則夜禁之解弛莫甚於禁營云而又於兼管捕廳一味闔眼此等捕將將焉用哉當該大將徐有大罷職◯義禁府以徐有膺拿致捧疤發遣府羅將押付於北兵使啓敎以以其職名不爲如法處分則草記當只書姓名何乃具書職銜乎此乃政院傳旨之誤捧而然傳旨取來抹下而此等事擧行若是顚錯推考房承旨遞差◯御營廳啓言去夜左捕廳巡邏一牌軍官玄時明軍士鄭德同四牌軍官金猷軍士朴貴乭各決棍十五度敎以徐有膺所犯時使喚及同惡奴隸等嚴棍捧招啓聞事下敎而觀此草記不爲擧行可知司謁之錯傳不然則雖以卿不守家聲之伎倆豈有公然不爲擧行之理乎司謁當嚴處而待朝開坐同惡諸漢使喚諸漢等一竝各別筒筒猛棍捧招以聞萬一不爲別白直招卿難免其責著念擧行今日聞知申之言其兄兵判除拜以後都巡不過二次云其第豈誣兄然則兵判爲糾察各營之任自便若此爲先越俸八等
정조 22년 · 강
命禁營都提調兼察該營御將兼察左捕將
정조 22년 · 목
政院啓言兼察左捕將徐有大罷職事命下矣禁衛營不可一刻無總察之人何以爲之而捕將則有他邊大將兼察之例今番何以爲之敎以都提調兼察從事官發牌聽傳敎捕將則御將兼察聽傳敎
정조 22년 · 강
召見總戎使申大顯于誠正閣命長陵令金應斗口傳相換
정조 22년 · 목
大顯啓言長陵局內樹木枯損處自今秋補植事臣旣承下敎矣陵官勤幹然後可以擧行而本陵令金應斗病難董役請令該曹另擇相換敎以令該曹口傳相換
정조 22년 · 강
以申大顯爲禁衛大將備薦也
정조 22년 · 강
命長陵局內播植之政一委禁將申大顯檢飭其擧行條件商量條錄更爲稟處播植物力往漡廟堂從便拮據
정조 22년 · 목
長陵獻官申大顯書啓以爲臣敬奉香祝進詣長陵享所禮畢後局內諸處詳細躬審則松雜木之自枯與風折蟲蝕新舊斫痕極其夥多所見誠甚悶迫其中舊斫之年久根朽者外一一烙印自枯蟲蝕木則枝幹俱全故只爲計數初不烙印至於新舊斫根雖有如干執頉間多土覆而草生勢難隨處摘發大抵自主峯來龍至䐉後及內外龍虎之肩甲上下樹木自來稀疏自枯風折比他最甚目今生存者猶多枯瘁之色難望茂盛土皮間間脫落而姑不至頹圮之境近年以來補植雜木者未免扶疏猝難著根各樣執頉一一開錄自主峯下至䐉後自枯小松五百六十三株眞雜木四十五株風落小松二十九株風折小松三十六株眞雜木三十六株新斫小松二株眞雜木五株舊斫小松二十四根眞雜木二十七株朽根二十株自主峯北麓下至垓子自枯小松八百七十九株眞雜木十一株風落小松六株風折小松九十一株眞雜木三株雜斫小松四株眞雜木二株舊斫小松十四株眞雜木五株紅箭門內左右邊自枯柏子三株自紅箭門外池塘邊及長綱坪至垓子自枯眞雜木五十二株風折眞雜木十九株自內靑龍肩上至垓子自枯小松二十株檜木四株眞雜木二十八株風落眞雜木四十株風折小松二十四株眞雜木五十一株新斫小松二株眞雜木三株舊斫小松十六株眞雜木五株朽根四株自內白虎肩上至垓子及外砂角自枯小松五百四十七株檜木五株眞雜木九十五株風落小松一百四十八株眞雜木二株風折小松二百六十四株眞雜木一百二十四株新斫小松二株眞雜木三株舊斫小松十二株眞雜木四十二株朽根四十株自主峯至外靑龍長串自枯中松五十二株小松六百十九株小松六百十九株眞雜木三百四十株風落小松二十六株風折小松四百十七株眞雜木五十一株新斫小松二株眞雜木三株舊斫小松五株眞雜木七株自王峯至外白虎黔丹寺自枯中松一百八株小松一千三百九株眞雜木四株風落小松六株風折小松一百二株新斫小松四株眞雜木三株舊斫小松十六株眞雜木七株朽根五株自外白虎笠帽峯至黔丹寺後麓種松太半蟲蝕以上自枯中松一百六十株小松三千九百三十七株檜木九株眞雜木五百七十五株柏子木三株風落小松二百十五株眞雜木二株風折小松九百三十四株眞雜木二百八十四株新斫小松十七株眞雜木十九株舊斫小松八十七株眞雜木九十三株朽根六十九株敎以陵寢局內樹木拱護之方何陵不嚴重而本陵尤爲自別以其有寧陵朝手植松梓之在舊陵而先朝辛亥又遵聖蹟手植三松於新寢子於己酉初謁是陵也親審三松圍銅以封識之本陵一樹一柯之恭敬保惜當如何今番秋夕察官別差總帥使之遍審以來觀此別單枯損數爻不可但以夥然言其爲悚然何以容喩爲今之計莫如專意保植俾有蔚然之效卽急先之策以陵軍數十名何以責役乎總帥爲此役移拜禁將退與地方官及陵官道伯相議自今秋冬播橡實植松樹待開春益加著意秋亦如之禁將專管檢飭凡有可以稟處之事亦令此將臣王管則不出數年將見播者出土植亦茁然復舊觀之美似不至於甚用力擧行條件商量條錄更爲登對稟處事令禁將知悉廟堂亦不可不知至於播植物力使之往漡廟堂從便拮據
정조 22년 · 강
命將任排擬一從拜將次第申明舊式
정조 22년 · 목
敎曰訓將入於兩局之望雖有其例終非專其任之意壯帥大抵亦然而旣無一定之式互擬固無不可將任亞於相職一從拜將之次第亞卿先擬於正卿一品降擬於從二品自是不易之古規近來則廟薦此規全廢意謂適然到今便成格式雖以今日禁將改望與總使望言之又未免破格倒擬此固當者之嫌於已事不以爲引人亦不知其爲謬一番二番看作常事而廟堂表正之地不可以彼之引與不引人之知與不知有所自恕於做錯此意招致備卽言于廟堂
정조 22년 · 강
以李肇源李溏爲承旨前望也
정조 22년 · 강
命前總戎使申大顯仍察總廳
정조 22년 · 목
政院以總戎使申大顯移拜禁衛大將將兵之任不可一刻無總察之人何以爲之敎以前帥姑爲仍察
정조 22년 · 강
命義州義士白大豪等及皇朝遺民林寅觀等行祭日本祠及追配諸人一體致祭
정조 22년 · 목
禮曹啓言義州故義士白大豪等皇朝遺民林寅觀等設壇造牌後行祭日子來九月初七日擇吉設行祭文請令藝文館撰出祭物及執事官令本道差定進排從之敎以追配諸人一體致察獻官執事仍用本祠亦爲致祭
정조 22년 · 목
右諭善尹得孚入見如儀僚屬鄭東觀檢校直提學李晚秀隨入講說見講學廳日記
정조 22년 · 강
右議政李秉模以禁將總使倒擬事自引陳箚賜批
정조 22년 · 목
箚略曰臣昨於禁將總使薦望昏謬顚錯非止一二將之爲任至重且嚴有非廟堂下止其望顚倒其擬而臣本疏闇茫昧毀壞至此伏乞亟降威罰以尊國體批以五衛之制罷而軍營爲權設之司將任不得爲實職體貌反輕於捕將之佩大將牌傳令牌禁軍別將之爲寄祿官然而注擬也三局必遵除拜先後總帥則或拔時任訓將矣年來存拔與倒換之謬例便成恒格此所以昨有飭諭於廟堂俾欲率舊循常也非卿所獨引安心視事仍命遣史官傳諭
정조 22년 · 강
飭八道四都今年災實雖移未食實處善爲區別
정조 22년 · 목
戶曹啓言今年年分事目取考各道啓本參以耳目所傳就議大臣磨鍊以入京畿丁巳元總四萬一千三百四十六結內給災一千六百結實結三萬九千七百四十六結水原府丁巳元總五千九百九十二結內給災二百結實結五千七百九十二結廣州府丁巳元總二千八百十八結內給災三十結實結二千七百八十八結忠淸道丁巳元總十二萬七千二百八十九結內給災一萬五千結實結十一萬二千二百八十九結全羅道丁巳元總二十一萬五千三百二十結內給災一萬二千結實結二十萬三千三百二十結慶尙道丁巳元總二十萬七千七百五十八結內給災一萬四千結實結十九萬三千七百五十八結黃海道丁巳元總七萬二千二百二十二結江原道丁巳元總一萬一千六百三十三結內給災一百結實結一萬一千四百三十三結兩界則曾無比年給災之規依例比總而咸鏡道比丁巳平安道比丁酉而各項應行等節一依年前事目逐段査實磨勘時枚擧狀聞之意八道及四都嚴飭分付允之敎以見行俵災之式始於乙亥今爲四十四年其間豐歉相錯贏縮各異猶不若今年之爲易淆而難別萬一不察民未蒙澤置營邑將焉用代播蠲稅陳原免賦豈必更煩朝今最是區別之失其方政在於移未食實之處今年災實以此爲審覈之權度庶不至大差此後考察之擧亦當於此著眼此意嚴飭守臣道臣處
정조 22년 · 강
命徐有膺奴子中捧招諸漢嚴內以待未捕捉諸漢
정조 22년 · 목
御營廳啓言臣漢豊今朝開坐本廳新營徐有膺所犯時同惡與使喚諸漢一竝捉來嚴棍査問而以諸招觀之管牌所重比他巡邏尤何等自別而有膺之無難捉入至於數次諸奴之狼藉毆打若是無嚴揆以紀綱萬萬痛駭奴潤喆順得則已隨去於有膺赴謫之行今方發送將差待其捉來鱗次取招而喆乭春興介金等今無吏間之端爲先移秋曹照法嚴處敎以捧招諸漢嚴囚以待未捕捉諸漢
정조 22년 · 강
以洪致榮爲淸安縣監口傳也
정조 22년 · 목
忠淸監司李泰永以淸安縣監任希復遭母喪馳啓敎以此時湖西守令不可暫刻曠官令該曹口傳拔例各別擇差待下批當日辭朝仍爲給馬下送
정조 22년 · 강
長陵令金應斗軍資主簿朴英源相換口傳也
정조 22년 · 목
政院啓言諸承旨持公事入侍事命下臣等詣閤而卽有二十五日次對進定之命矣次對日例不得持公事入侍何以爲之乎敎以先爲入侍次對則待其入來隨入
정조 22년 · 목
右議政李秉模曰日前以將臣薦望事上箚自列而未蒙處分矣予曰何必過引乎大抵近來捕將不過亞將階級則比各營門將臣不翅懸殊而古之定式則捕將尤重故以命召言之入夜三更後大臣若入侍則命召合符然後乃承命命召之重蓋如此而將臣則惟捕將佩之昔我英陵盛際禮樂咸修文物彬彬五禮儀及經國大典皆是世宗朝創制而伊時只有虎符則命召之創出未知的自何時也蓋總帥望中訓將之照擬亦甚礙眼將望之淆雜莫近日右此亦宜有一定之式矣秉模曰武將則一經總帥後依例擬人於三局大將望而文宰則雖經總帥不得入三局望矣予曰旣經壯帥則當入於兩局望而再昨不入於禁將薦望甚爲礙眼故云耳秉模曰自今以後總帥望訓將與壯帥則勿爲擬入事定式乎予曰雖無文蹟之可考格例似然矣
정조 22년 · 강
命修撰洪樂游疏中使行赴燕時廚房刷馬革罷事歲幣方物自灣到栅時造車運置事竝置之驅人另擇之節嚴飭使行及灣府
정조 22년 · 목
右議政李秉模啓言修撰洪樂游上疏令廟堂稟處事命下矣刷馬驅人之弊前後奉使者皆以爲言今此廚房刷馬之一幷革罷雇車載運之論非無意見而其實則有行不得者蓋於年前量減後不得不如干雇車而遲速之權在於彼人雖有及時之需輒致狼狽所載物件非見失則破壞而莫可誰何車價漸騰之弊亦無以禁制況於盡爲雇車之後乎雖以裨譯輩卜刷私持等馬言之竊觀事情則或三四人爲一接或五六人爲一接宿站之覓舍炊飯行路之擔囊負橐皆資此窠而得以措手不但商賈之買其名色而已則減給其半效未必著而受病者多大抵多率人馬實非長路簡便之道而風俗各異我之所以許帶此名數彼之所以許接此名數勢所使然恐難勒減至於驅人衣貌之駭瞻作弊而貽羞言亦似矣而自我視彼所謂駭瞻而貽羞者多在於彼而未必專在於我之驅人此何足爲必可減除之端乎且灣府所給之盤纆彼地所給之柴草無論減與不減其數自在則邊民之視作常業半年糊口亦何傷乎不虞備貨用隣族侵徵果不無此弊而許貸者多不過每名一兩或一兩餘若自灣府當其點送之時各令隣族保其著實與否而後送之則害及於隣族之弊自可禁斷年前量減外竝姑依前置之似合事宜歲幣方物自灣到栅時竝與房卜商卜造車運致事我國之不能用車不在於車之難辦在於馬之乏用彼人大車必用健馬六七而一人御之我國之馬何以當此而御車之法則雖每馬一人尙患其在在顚蹶自灣至栅動必費四五日而歲幣方物之無沾濕無毀傷又未可必此則比諸刷馬事尤不可遽議一體置之驅人另擇之節請嚴飭分付於使行及灣府從之
정조 22년 · 강
命拜峯鎭兼屬於司僕寺別將以堂上武弁差出仍差兼內乘
정조 22년 · 목
司僕寺啓言箭串牧場留放之數漸多而本寺所屬草場甚窄每當炎節飮吃無以各遂其性六宮草場便同一場而所屬各異無以通同放養且念本寺判官之往留看檢雖出一時權宜之政決非可久之道參之以地形揆之以事勢莫如拜峯鎭將之兼管以言乎遠近則不過六七里之間往來管領如在階庭此其一便也以言乎凡百則自有鎭屬之使令非若寺官之孤寄此其二便也以言乎禁養則通一場而專號令馬群則無靡騁之歎水草則有不盡之用此其三便也以言乎看護則本寺諸員該鎭軍卒雖非長立待令於若鎭若場環以數面自作不言之外勢此其四便也以言乎需用則從前草場之所需向後日用之公費略綽排比逐年輸送則名實相隨彼此互資此其五便也有此五便而未見其一不便若不及今變通以驗其成效牧政終多疏虞下屬亦無統紀恐難收日蕃之功責歲計之效而鎭將資歷苟不崚選則亦無以憚壓請自壯勇營就堂上武臣中有資歷人各別擇差官名則以拜峯別將稱號備三望入啓受點後又自兵曹以兼內乘啓下如是之後則本寺屯田色別無所關於本寺以其土地分給於場內居民等仍爲魚鱗作隊屬之本鎭牙兵牧子等役亦使之兼管擧行軍制馬政竝得其宜而兼有古人以兵㝢農之義其餘合行條件待兼內乘差出更爲爛商一一條列成節目施行允之
정조 22년 · 강
命拜峯鎭時任別將相當職區處
정조 22년 · 목
兵曹判書李時秀啓言拜峯別將以堂上武弁差出事命下矣時任別將不可使之無端落仕自本本曹相當職待窠區處從之
정조 22년 · 강
遞承旨尹光顏以申耆代之前望也
정조 22년 · 강
命長水察訪口傳差出
정조 22년 · 목
慶尙監司李義綱以長水察訪安枰身故馳啓敎以雖是郵官不可曠官令該曹口傳差出使之當日辭朝
정조 22년 · 강
命昌原府使徐榮輔改差
정조 22년 · 목
敎曰如有上京守令令該曹當日內催促下送後莫記○吏曹啓言昌原府使徐榮輔以親病受由上京故以卽刻下去之意嚴飭則以爲親病若劇萬無離捨之望云特敎催促之下終不下去者事體未安而係是譴補臣曹不敢循例請勘敎以改差令該曹口傳勿拘常格各別擇差待下批當日辭朝給馬下送
정조 22년 · 강
以李尙度爲昌原府使口傳也
정조 22년 · 강
持平朴孝成疏陳救荒諸條仍乞遞賜批
정조 22년 · 목
疏略曰三南之被災同也接濟之策宜無異同而湖西則分賑之穀略有區劃湖南則請貸之錢或歸防塞嶺南則初不以災歲爲言藩臬之臣恬於諱災歟廟堂之議過於持重歟且京帥八路之根本也公家之租賦私室之衣食專仰於委輸而今也各道皆已告歉哀我億萬蒼生將何以救活乎其所矜恤不當在三南之後而尙未聞廊廟之臣有所區劃之方何也仍念糜穀之甚者莫過於酒一甕之釀足以博十家數日之食一筵之醉足以費中人一年之產朱門湛樂之席率多濡首之失博徒號呶之場自歸尾閭之泄笱能家家而禁釀人人而斷飮則八路之中一歲之內可得穀幾萬石耶幾萬石之穀可活飢民幾萬口耶或者以爲禁釀之際其弊多端猝乍之間未可輕議此則不然今夫一郡之守一縣之令尙能剛制于酒行之不倦則犯釀之患永絕於境內矣況以朝廷之尊嚴乎臣愚以爲無論京外一切禁釀或一二年爲期或三四年爲期行之無弊則至於永久可也設或有弊不害爲一時權宜之術此亦節用之一端而救荒之急務也至若生民之休戚實係於守令之賢否苟非剛明之姿循良之材則吏奸難防民隱莫察仁政雖行於上而實惠未究於下也雖以向日移秧事言之罔民極矣蓋秧雨旣晚中伏將屆萬口一談皆曰無及乎插秧而守土之臣只慕勸農之名敺民强插至於鞭撻費力耗財民間騷擾甚者代播他種幾乎立苗而及耕澭水一齊插秧秋序過半尙未吐穎夫各田其田各土其土苟有一分成實之望自當服力何待鞭朴乎小民無知不念其勸農之實而及疑其厲民之迹或以爲今日强插他日徵稅之計也民情雖云渝薄爲官長者不其自取乎當初代播之令許以免稅蓋以亦朝廷之意急於懷保而不急於賦稅也守臣之擧行若是相反其可曰闡明聖旨乎到今俵災之日苟無核實之政則民之多言亦可畏也而第今日俵災之守令卽嚮者勒插之守令也安保其綜核虛實權度精切乎臣愚以爲嚴飭各道道臣如有衆所共知貪婪昏憒不堪臨民者依甲寅已行之例不待殿最啓聞勘罪宜矣且嶺南殿最無一居下已非嚴明考績之意而銓曹陞降循例請罷者亦令仍任殿最之法無則已矣有則決不當如是也亟令依例改差以嚴黜陟之政斷不可已也批以爾是游泮樂育中一人乃以民事開口張皇能副求助之意殊可尙也年穀之不登何限而今年則累朔之旱兼旬之風互發而層有殆似初見而賙飢恤窮其策未易所以日夕憂悶不遑寧處者第欲申加留意附陳酒禁一款祀玆酒而已其次服田力穡純其藝黍稷暇又肇牽車牛遠服賈事其父母父母慶然後洗腆用酒顧今農夫不敏秧馬乖方人功之虧墮甚於時行災沴祀享之外竝與洗腆之需而定限禁止固不可已然令出惟行萬有一攸司失其職有其號而無其實則荒歲之巨弊一曰擾民二曰擾民未有甚於擾之爲弊惟今紀綱立乎否乎觀於紀綱之立不立而酒禁之當爲不當爲可以決之爾若以紀綱謂尙可令行便宜更陳一疏也代播之發令仍許蠲稅出於若心而今見爾疏旣播反耕勒令改插從又以鞭扑從事是誠何心雖未知何道某邑之若是無狀而今日俵災之守令卽向者勒插之守令也難責權度之精切云者爾言誠是依甲寅已行之例衆所共知貪婪昏憒不堪臨民之守令不待殿最啓聞勘罪事依施卽令廟堂拔例嚴飭三南伯無憚大吏無拘曲嫌各卽狀聞趑趄因循者廟堂糾察論勘嶺南殿最陞降請罷者勿爲仍任事只將題目類聚觀之取捨猶且不稱當與其倖漏而愈不知懼曷若同罪之許令自新乎爾其勿辭察職
정조 22년 · 강
戶曹參判金勉柱疏請出疆前往省先壠賜批
정조 22년 · 강
命顯忠祠致祭時紀忠祠一體致祭祭文令內閣撰進
정조 22년 · 목
敎曰府有南北祠年前賜號而顯忠祠因追配事今番致察紀忠祠不可獨闕一體致察亦令守臣同爲擧行祭文內閣撰進
정조 22년 · 강
重推承旨李肇源內閣知製敎南公轍
정조 22년 · 목
敎以顯忠祠祭文捧納承旨從重推考當該內閣知製敎亦爲從重推考主享姜太師配享黃忠烈句語使之卽爲改撰
정조 22년 · 강
推京兆諸堂飭無主未葬之類更爲搜訪以聞
정조 22년 · 목
漢城府以各部無主未葬二十四人啓敎以無主未葬之類果止此乎未免塞責卿等推考更爲搜訪以聞
정조 22년 · 강
御營廳以徐有膺奴潤喆等捧供啓
정조 22년 · 목
該廳啓言徐有膺所犯時同惡使喚潤喆順得今已捉來故臣開坐于本廳新營嚴棍査問則奴潤喆所供內伊夜渠與班奴喆乭出立於大門之外矣不知何許巡邏忽地執捉喆乭故爲其奪取與諸班奴曳入門內之際以致大段喧聒而因上典之指揮所謂管牌渠果捉入捉出而亦不無打背足踢之事云奴順得所供內渠上典捉入管牌時諸班奴齊出毆打故渠亦隨衆拳敺云今以兩漢所招觀之其毆打情節與諸囚之供少無異同而旣已箇箇自服請竝移送秋曹照法嚴處敎以若是捧供近於以奴證主諸漢共犯而何漢之爲首犯査出又啓言在囚諸漢等處伊夜首犯之漢反覆査實則其中奴喆乭渠旣被捉曳入門內毆打捽曳不無先犯而諸囚之供一辭同然論其首犯乃是喆乭
정조 22년 · 강
考下沙啓文臣親試更試試券
정조 22년 · 목
以常語辯爲去四月朔親試更試題副司果具得魯以次上一居首○敎以名以抄啓文臣不知李泰白之常語數三試卷外皆是外題甚至常作常漢之常可謂羞恥其中宋冕載試倦尤爲駭然姑拔於抄啓限今年三冬著意攻業以其所作呈納
정조 22년 · 목
敎曰秋涼後更爲上來曾有宿諾何當上來此意下諭右諭善
정조 22년 · 강
太廟景慕宮秋展謁命以初三日爲之
정조 22년 · 목
因禮曹太廟秋展謁擇日草記敎以初三日以後至旬前連値文宣王釋奠祭南壇祭享山川節祭社壇秋享大祭矣推再明爲便好秋展謁當行於初三日以此知悉
정조 22년 · 목
敎曰社壇秋享南壇祭享三角木覓漢江龍山江楮子島節享及兼行報謝祭文廟釋菜啓聖祠祭景慕宮秋享大祭俱在旬前祭物之精備易有所怠忽嚴飭太常各別著念
정조 22년 · 강
命漢學文臣殿講及吏文製述來月更稟專經文武臣殿講秋到記殿講日待令文臣製述秋到記製述時同爲試取
정조 22년 · 목
蔚山府使李廷仁治固鍊達檢何遲滯河東府使柳和源小惠難繼實政宜勉咸陽郡守宋煥章事或顚例治則勤勵咸安郡守全守淵何必沽譽宜加懋實龍宮縣監金獻祚鷄弊旣革農報奚忽軍威縣監李羲雲治旣寬厚戒在觴政新寧縣監南正和政固恬雅報何疏忽長鬐縣監林淵浩愷悌其政惜乎稽檢泗川縣監權思浩老益誠勤盍察漕錢比安縣監鄭時養所喜雍容差欠振刷慈仁縣監姜彙鈺政旣綜察檢胡違法安奇察訪李奎延句弛束下幽谷察訪朴鼎元葺廨招謗竝中
정조 22년 · 강
推慶尙監司李義綱
정조 22년 · 목
承旨李肇源啓言卽見慶尙監司李義綱今春夏等褒貶啓本則守令無一人居下殊無嚴明殿最之意請推考從之
정조 22년 · 강
命嶺南降考守令以推考捧傳旨推該道臣李義綱仍飭三南守令限麥秋切勿給由
정조 22년 · 목
因政事取稟敎以嶺南殿最入來開拆坐起爲之政事仍於當日爲之○吏批啓言考見慶尙道褒貶啓本則咸安郡守金守淵以何必沽譽宜加懋實爲目龍宮縣監金獻祚以農報奚忽爲目幽谷察訪朴鼎元以葺廨招謗爲目則俱宜置下考而置諸中考醴泉郡守洪益烈以勉在綜密爲目知禮縣監蘇洙中以少加嚴束爲目義興縣監李鎭熙以若勉剛克厥政益善爲目則俱宜置中考而置諸上考殊無嚴明殿最之意請該道臣推考金守淵金獻祚朴鼎元竝罷黜洪益烈蘇洙中李鎭熙中考施行允之敎以此時嶺南苟非大不治不可遞易當責來效咸安龍宮兩倅以推考捧傳旨秋序向深民事轉緊三南守令限麥秋切勿給由曠官若有情理甚切不得不給暇者無敢不報該曹又或違忽道伯草記重勘又啓言泗川縣監權思浩以三年窠守令兩次居中依例罷黜敎以爲先推考更觀來頭漕錢區處狀聞事分付
정조 22년 · 강
副修撰鄭東榦陳疏乞郡賜例批
정조 22년 · 목
吏曹啓言觀此副修撰鄭東榦上疏則以爲臣之老母素抱貞疾癃衰轉深而菽水常患不給藥餌無以稱情許畀一小邑獲遂反哺之願云鄭東榦家貧親老之狀卽通朝之所共知許畀一邑俾遂便養允合於孝理之政而經幄之臣出補外邑事有體不輕請上裁敎以依回啓施行
정조 22년 · 목
因臺諫前望敎以旣有政命令政差出○以韓用鐸爲執義柳畊爲司諫鄭㝡成爲掌令
정조 22년 · 강
命時囚罪人沈象奎放送
정조 22년 · 강
備邊司以金堤等三邑弊瘼該道臣論列諸條回啓
정조 22년 · 목
備局啓言頃因湖南暗行御史金履永書啓別單金堤等三邑弊瘼諸條覆奏行會矣卽見全羅監司李得臣狀啓則逐條論列仍請令廟堂稟旨分代矣其一金堤邸人役價以還穀那移給代事也該郡邸人役價例以戶役米上下而昨年則以歉荒之故收捧無路戶米則限今秋停退役價則還米應分條中一百石貸下而還米戶米輕重各異無難貸下誠極痛惡還米一百石當該邸吏處刻期徵捧使之充上云矣所謂貸下還米當該邸人處旣云刻期徵捧今無可論而大抵役價郡移還穀近成痼弊至於本道則不但邸人役價而已營主人役價又是切痼之弊此弊不革則穀簿無以釐正因此現發之會痛飭列邑一變謬習仍令隨現論勘俾無從他摘發之弊其一金堤官需衙祿之偏徵回浦一面事也回浦等六面距海倉程途爲五六十里稅民往來經宿浮費不些故從前以來東面稅民預納需米於邑倉後移施稅米於海倉矣至於昨年東六面民人之來納需米者或爲五六石或爲一二十石而回浦一面以稍實之致所納爲五十二石衙祿六十六結例爲分排於東北十一面故回浦一面所劃亦爲十結而無論官需衙祿皆從付近依願收捧矣及其大同停退之後官需衙祿則不得入於停退故回浦等東北面民人之先納官需衙祿者不無稱冤之端一邑民通同之役宜乎分排於境內各面而每年恒定於回浦等東北面者驟看外面似或不均海倉邑倉遠近懸殊從願收捧已成邑規此實民邑便宜之政依前仍置云矣官需衙祿之恒定於回浦等面本出於從民願順民情則反爲稱冤於大同停退之後者蓋見一時僥倖之利不思每年便近之致道啓仍前之請實合事情依所請施行其一金堤雇馬廳賣畓錢該吏偸食吏逋官用取之還穀每戶以還上例加徵事也從前雇馬畓一年所出足當一年所用該吏偸食始自乙卯分徵民戶逐年增加當該各年色吏等從重勘處偸弄錢穀另加査徵充上該廳應下不足條量宜磨鍊俾無濫徵之弊外此列邑之民庫弊源結役不均多般講究今方次第釐正待各邑停當更爲往復廟堂云矣雇馬元畓道啓中旣云所出足當所用云爾則所當還退元畓以入當出而該吏輩偸弄錢穀但稱査徵不言其元畓還退雖未知委折之如何而若論便民之政莫如收拾此畓又何不足條之磨鍊斂民乎且賣畓時守令無異於擅賣官田決不可以年久置之無所論斷該道臣推考使之指名現告令該府拿問嚴繩至於民庫結役之弊今方次第釐正云而係是道內大政不善變通則反不如不變通之爲愈無悠泛無粗率待其畢停當卽爲報來之意竝爲分付其一金堤吏逋移錄社倉分俵於各人名下懸錄停退事也昨年社倉色吏金處岡以其所逋各穀三百餘石假作虛名列錄還案以作停退而此是元停退外從中權停者無論元停權停還案停退所重何如而倉吏則假名列錄邑倅則矇不覺察摖以法意萬萬寒心該吏所逋嚴刑準捧依律勘處其餘各邑別關査問姑無現發云矣倉色輩假名停退之弊南來傳聞不一而足姑不必自廟堂指名某邑而道啓中其餘各邑姑無現發云者似未免曲爲之地見今秋成不遠穀簿釐正之在於翌秋之意前已仰陳於繡啓覆奏之時道臣想亦見知第觀來頭考察勤慢其一古阜吏逋分徵民間事也下吏之所逋多至三千餘石而前倅加下錢五千餘兩準數推尋以此收殺餘穀猶爲夥然故或求乞於族屬或稱貸於親知者錢爲三百八兩租爲十八石一吏之三千石負逋已極驚駭而無論求乞與稱貸貽害村民尤極痛惡如法處斷而逋穀旣盡收殺該吏亦己身死云故斯速準捧無敢虛留之意嚴飭該郡云矣古阜吏逋之弊已爲一道之所共知若不及今痛加矯革將爲難醫之民瘼不可但以斯速準捧無敢虛留等語論列而止而已待其畢收殺使之報本司其一古阜雜役米及稅米濫捧事也一斛所入爲十五斗而官斗村斗各自不同以村斗計之則一斛容入或爲十六斗或爲十七斗故每於捧稅之時民人輩不無辭說如無濫捧之弊則豈有稱冤之端乎當該吏鄕各別嚴徵俾不得更爲售奸云矣官斛若無違於較正之斛而特以村斗之差小一斛加入爲一二斗則罪不在於官斛而若有違於校正之斛致此加入則豈可但飭濫捧而不思較正端本之道乎道啓論列殊欠別白以此意更爲嚴飭其一沃溝群山倉員石事也漕倉負石價出於所屬各邑民結之中在前則本官取用其米使役其民故以陸民不能慣水不得已倍價雇人爲弊不些矣庚戌九月因大臣筵奏負石價米付之漕倉以倉底慣水之人給價雇立自此之後邑泯漕卒俱曰便當今若以負石價移屬該邑紙價負石之役責之於陸民則稅穀裝載亦不能如前便好將有無限生弊依前定式仍屬漕倉云矣負石之價用於紙地負石之役屬之邑民名實相違彼此無義民雖無言官豈不愧殘邑事勢非不可念而纔經矯正旋許襲謬非所可論依定式仍屬漕倉之意請分付允之
정조 22년 · 강
刑曹以廣州判官金啓濂果川縣監金鋼緘推照律啓
정조 22년 · 목
該曹啓言廣州判官金啓濂果川縣監金鋼等殺獄正犯懸錄關係何如而始誤終正同出於一手則當初不審之失不可金然無警竝推考罪各杖六十收贖公罪施行允之敎以金啓濂則功減一等金鋼則功議各減一等
정조 22년 · 강
遞掌令朴崙壽
정조 22년 · 목
崙壽以執義韓用鐸爲內外從應避之嫌陳啓請遞從之
정조 22년 · 강
濟州牧使曹命楫以本州居民趙必爀等溧越生還馳啓
정조 22년 · 목
該牧使狀啓以爲卽到付東萊府使移文內貴牧居民李元甲等八名溧越倭國今始生還發送原籍官云故依例推問其溧流委折則以爲渠等俱以本州居民爲其興販措備物種約會于趙必赫李元甲家賃得小船裝載卜物去年九月二十一日自潛水浦抵泊于朝天浦候風所十月初六日始遇順風放船出陸其翌日僅到楸子餘鼠兩島前洋西北風忽地竝作猝難制船波濤接天勢無奈何所載卜物盡役水中隨風漂盪任其所之矣同月十一日止泊於一處則水盡連陸庶幾生出而但六日饑困動作無路下碇經宿翌日平明身著黑周衣腰佩二環刀頭無所著者一人來見渠等初無一言而還去矣居無何佩劍者六人又來欲語未語其中一人急取渠等船中所在木桶汲水以來指腹指口縷縷勸飮故各飮一器水擧頭視之則小船二十餘隻一齊來到於渠船所泊處而稱曰上官一人正坐船上分立鎗劍一雙且有騶率數人所著服色上下一般而只上官所佩二劍稍長於下人使其諸船前導渠船官員所騎船在於渠後轉至三里許則有一港口人家櫛比船隻多繫而官長之所居衙舍亦在其處比諸我國殆同營鎭而到泊後先以飯羹面饋渠等又以淸酒各勸一盃又以南草分給後以書問之曰爾等以朝鮮何道何州人緣何事致此漂流云故渠等亦以書答之而曾聞濟州人或漂到異國則每諱濟州輒稱他處故亦用此語書以康津縣人興販出海爲逆風所驅到於此處云則官員坐于船上使執筆一人詳問漂流顚末後官員下船前立長鎗劍一雙只率佩劍下隸數人徒步入衙放其護來諸船更定六隻船圍立渠船晝夜守直使渠等長處船中暫不得下陸夜則六船擊柝達曙朝夕備饋饌飯以示勤厚船具中所傷鴟木帆竹駕木帆蓆鴟柄木等物皆無遺改給仍留十五日一向款接問其地名與官員爵號則答以日本飛傳島安川平山小津浦官員則只稱上官又造白木綿周衣各給一件同月二十六日以小船八隻指路出海二十八日薄暮至一處水路量爲二千餘里此地乃長崎島也比小津浦極其雄壯彼中所謂傳語官一人來問漂流委折率致衙舍三門肅嚴使渠等立於階下三次拜禮故一從其言則傳語官問爾等在本國業以何事云故答以凡民或農或商又使三拜而退去仍與傳語官出往三里許則有一館舍卽我國人留接之所也蔚山人八名亦爲漂到先留此館他國相逄喜不可勝朝夕供饋則每名白米各三合饌則兩時爾致魚三四箇鹽醬二兩軋物上下其三合卽我國七合也受其米饌自炊食之自彼中別定二人守直使不得出門歲暮異域頻請速歸則傳語官每言明年正月初六日則汝等始可得還云矣果於是日傳語官乘船前導二月初二日與蔚山漂人偕到對馬島水路爲二千六百里本島傳語官亦問漂流顚末率往上官所使之三拜如長崎島時不問一言渠等隨傳語官出來館舍此亦我國人接待所也朝夕供饋亦如長崎島例蔚山人先爲出送獨留渠等至于四月十七日白木綿周衣各一件雨傘各二柄南草各十匣靑采甫兒各二箇沙接匙各一箇分給別定差官十八日發船十九日到沙時川水路爲三百五十里亦有官長號曰別訓導也人與物箇箇搜驗後發船風勢不利還泊沙時川近一望候風自訓導所糧饌凡百隨乏繼給五月初四日發船初五日到泊於釜山鎭自東萊府水營統營三十日到泊于康津縣六月二十日入泊于本州禾小浦今此趙必赫等萬里冒險漂到異域一無見傷全船生還誠爲奇幸別加慰諭各蠲其役俾得安接
정조 22년 · 강
命以明日詣殿庭柢迎宣陵香祝
정조 22년 · 목
敎曰明日宣陵忌辰祭享受香日也以聖祖之心爲心則逢今年豈可替傳香祝乎當詣殿庭柢迎香祝該房知悉○敎曰明日宣陵香祝柢迎雲寶劍除之侍衛入直磨鍊待下敎只入正時
정조 22년 · 강
持平朴孝成陳疏申請禁釀賜批
정조 22년 · 목
疏略曰禁酒一事誠爲救荒之良方此非獨賤臣一人之言也實採輿人之誦仰塵察邇之聽乃殿下不以臣言爲妄而或慮攸司之失職以致荒歲之擾民大聖人深憂遠慮儘乎出尋常萬萬也然天下豈有十分無弊之事惟當參以事理較其利害利多害少則行之不疑豈可憂其小小之害竝與大利而棄之哉夫荒年之利莫大於蓄穀而糜穀之弊惟酒爲甚是以禁釀之法著在令典自古然矣至於擾民之弊臣亦不敢曰必無而此不過吏隸之侵漁也姦民之竊釀也搜驗之際閭巷易鬧也逮治之時官府多事也此固可慮而要之禁酒之利大設禁之害小如之何其莫之禁也如欲禁之惟在朝廷一號令之間耳殿下乃以紀綱之不立慮其難禁臣愚以爲今日紀綱雖曰解弛髢䯻之弊已痼而殿下赫然禁之則擧世莫敢不從鄕射之廢已久而殿下斷然行之則一國亦莫敢不從以此言之何憂乎紀綱之不立乎目今酒之弊極矣閭里鬪閧之習人家敗亡之患日以相尋皆由於是比諸擾民之弊輕重何如民間至或相謂曰朝家何當禁酒臣謂玆法之行悅之者衆矣批以紀綱之不立予旣知之爾亦不能質言其眞箇不然然而欲望其令行何異於燕轅而適越乎賓對使之明日來會爾宜隨入
정조 22년 · 목
敎曰持平朴孝成復陳一疏申請酒禁後日次次對進定於明日
정조 22년 · 강
命時囚李元臣等照律以公罪施行
정조 22년 · 목
義禁府啓言樂安前郡守李元臣原情以爲本郡丁巳條田大同米太租竝船雜費三千七百九石零內三千石則分載於舟穚船兩隻趁期上納七百九石零則訓鍊都監船隻今四月二十一日新造來泊故二十九日準數裝載五月初四日發船到本郡場巖浦風勢不順二日留泊轉到升乾島風勢一味逆吹不得前進九日留泊五月十五日適得順風嚴飭發送矣過境之後處處逗遛乃於六月初四日始到興陽鹿島鎭掌內折爾島後洋終至臭載之境當初裝發之愆期實由船隻之晩到行船之遲滯亦緣風勢之不適而莫非渠不能嚴束之致恭俟重勘云鹿島前萬戶禹德運原情以爲今六月初四日樂安郡稅船過本鎭境洋故卽定指路船隻與監色另飭護送矣伊日風勢順利本鎭騎船護送監色等到長興境受無弊過境文狀於樂安騎船監色以來故仍卽粘連其文狀枚報巡營去來文蹟尙今昭在焉敢爲推諉之計乎伊日風勢若或不利則何不挽留於安穩之所任其所之自陷於不勤之罪而本鎭監色等亦豈有不日回還之理乎至於鉤拯之事果不知船隻之致敗於何處而一依沙格之招辭邑鎭竝力鉤拯於其所謂折爾島後洋而一包未得莫非渠不能察飭之致罪合萬殞云請竝刑推得情敎以竝除刑推議處仍爲照律又啓言李元臣則稅穀裝發自有定期而四月二十九日裝載已爲晩時身爲穀主官不能預先嚴飭致使沙格到處逗遛終至臭載之境者誠極可駭禹德運則稅船護送法意嚴重而身爲鎭將不善護送以致全船沈沒形止莫尋一包未拯究厥罪狀亦極痛駭竝以此照律李元臣杖一百收贖告身盡行追奪禹德運杖八十收贖奪告身三等私罪施行敎以似若有奸情於臭載而觀於諸供容或亦然且其現告終不分明與已勘之洪龍健所照律以公罪區別功議施行又啓言禹德運功減一等杖七十李元臣杖一百竝以公罪收贖放送洪龍健杖八十亦以公罪收贖
정조 22년 · 강
考下抄啓文臣親試再次更試試卷
정조 22년 · 목
以潛虛圖說爲去四月朔親試再次更試題權知承文院副正字金啓溫以三中一居首
정조 22년 · 강
命司僕正張至冕改差
정조 22년 · 목
吏曹啓言司僕寺正張至冕身病請改差允之敎以今日當有進轎差備其代口傳差出
정조 22년 · 강
詣仁政殿月臺下柢迎宣陵香祝
정조 22년 · 목
具翼善冠袞龍袍乘輿出協陽門入仁政門詣版位柢迎香祝訖乘輿出仁政門入協陽門還內
정조 22년 · 강
遣承旨詣宣陵奉審摘奸
정조 22년 · 목
敎曰今日親行香祝柢迎禮房承旨馳詣宣陵奉審摘奸局內陵寢一體奉審以來
정조 22년 · 강
命秋幸先詣敬陵展謁後親祭仍詣昌陵展謁後亦爲親祭明陵翼陵弘陵展謁則局內陵寢親祭後爲之幸行日子以今月晦間擇入
정조 22년 · 목
因禮曹陵幸取稟草記敎以秋幸以三南民事之夙宵不遑擬待來春爲之取考先朝各年謁陵謄錄春秋七旬至乙酉年未有曠謁之例則秋幸當爲爲則當謁元陵少紓四載曠覲之孺慕而且思之今年卽我敬陵朝誕降之舊甲而月日又在邇聖祖誕育啓佑之至德至功如桓廟之於國初逢此年若不別有伸誠㝢慕之擧則是豈仰體先朝每考舊甲輒述先烈之聖意乎如是運意之際宣陵受香適當今日若有指敎者然且況昌陵諱辰之舊甲又在是年以敬陵朝因心之友宣陵朝繼體之孝又欲仰體則豈可虛過乎明陵在敬陵局內弘陵在昌陵局內展謁又便近今番當詣敬陵展謁後親祭仍詣昌陵展謁後亦爲親祭祭文當親撰局內諸陵展謁則明陵翼陵弘陵各於局內陵寢親祭後爲之幸行日子以今月晦間擇入近來則西郊陵寢權除書停少駐於黔巖碑閣今亦依此而分辦用最省約例用民力亦依近例以儲置米會減之意分付
정조 22년 · 강
命幸行日子以二十九日爲之
정조 22년 · 목
禮曹啓言敬陵昌陵展謁後親祭吉日令日官推擇則今二十七日二十九日俱吉云以何日定行乎敎以二十九日爲之
정조 22년 · 강
遞禮曹判書沈煥之以趙尙鎭代之前望也仍命尙鎭敍用
정조 22년 · 목
予曰今秋當謁元陵而敬陵誕日三回寶甲適在是年則追遠盛慕之誠有不能自已將於是陵行禮者出於仰體成廟之聖意而斯義予亦仰覩於先朝欲使後我子孫耳濡目染以知當行之道仰惟先朝每垂涕而敎予曰此後視懿陵必如予萬歲後拜謁予之陵寢之禮也丁寧玉音在耳予自奉此敎每常憧憧矣今旣當是年行是禮而如欲仰述乎敬陵因心之友成廟繼體之孝則是日也兼行昌陵於禮宜矣故已於該曹取稟有所下敎矣
정조 22년 · 강
詢問酒禁便否於大臣備堂及三司諸臣
정조 22년 · 목
予曰酒禁事旣有臺疏所陳今日賓對之進定者亦爲是也令行禁止與不擾民之方卿有熟講者乎右議政李秉模曰酒禁自來常憲而歲或不登則別爲飭禁又是國朝已行令典矣年前京兆堂上自下申禁之時猶能有效臣則以爲不患其令不行而亦豈無不擾之道乎予曰諸宰亦陳所見行左參贊鄭民始曰酒禁自是禁令之所載且爲災歲之當務而後前申禁未免乍行而旋弛則令行禁止之效臣不敢質言矣行吏曹判書金文淳曰災年省費莫過於禁酒近來紀綱雖曰解弛朝禁一下之後豈有令不行之慮乎臣之愚意斷然嚴禁似爲目下救荒之要道矣戶曹判書趙鎭寬曰荒年禁酒是乃一時之權宜卽亦我朝之已例則元非大政令大擧措可以上煩朝廷只當付之一有司董責其臧否而已臣愚竊謂禁之爲宜刑曺判書朴宗甲曰荒年禁酒誠爲生穀之要道況酒之爲禁載在法典則臣以有司之臣職掌邦禁只知當禁之爲宜矣行護軍申大顯曰臺臣之疏請禁酒寔出於爲民救荒則禁其糜穀之方恐合備豫之政矣行護軍徐龍輔曰只論事之便不便事苟便矣令行之道惟在有司之擧行而已矣禮曹參判李書九曰荒歲糜穀惟酒爲甚況今臺章屢登批旨旣頒閭巷小民亦知其禁令之將下而乃以紀綱不立令或難行有所鄭重則非所以使民知法之道矣行左承旨李益運曰糜穀之弊惟酒爲甚禁酒備荒自古有之苟能法司無侵漁之弊都民無騷擾之患則禁之固好而如或反是則其弊有不可勝言矣予曰臺諫玉堂亦陳所見行大司諫韓用龜曰禁酒一事非特一持憲之言卽衆民之所願也且伏聞近畿諸邑以守宰之嚴禁幾乎斷釀云目下糜穀之弊莫過於酒臣之愚見斷然嚴禁似好矣執義韓用鐸曰荒政莫要於禁酒而令出惟行之後設或有冒法犯禁者則自當以法嚴繩永久設禁雖或未可而限明年秋成禁之則必有所益矣掌令鄭最成曰糜穀之害莫甚於酒而災年禁釀自古常行之例私家祭用之酒雖或不禁而市壚賣買一切禁斷則自無撓民之弊而令行似甚易矣持平朴孝成曰臣以酒爲當禁故兩度陳章矣今於俯詢之下更無所懷而第卽此禁酒一事期於立法則亦爲振刷紀綱之一端矣副校理沈奎魯曰糜財之道無過乎酒災年禁酒似不可已矣修撰洪樂游曰酒之糜穀自來不些有司設禁常年猶然況如今歉歲尤當痛禁矣予曰竝與大醺而設禁則大禹大聖也何故只疏儀狄以貽千古崇飮糜穀之弊乎今日紀綱比之禹時果如何也又欲不擾民而略禁小釀則區別雖難如有剛明一法官猶足行道大無當固可笑已小有益不屑爲也
정조 22년 · 강
命造紙署所貸總廳兵曹錢更限十年還報賑廳錢亦限十年依前貸下
정조 22년 · 목
造紙署提調鄭民始啓言本署本無財力自前以各處貸下之錢取殖取用矣賑廳貸下錢限滿還報兵曹錢則還報之限只餘四五年總廳錢限滿促督目下形勢實無支吾之道且以別提一人之加出凡百尤不成樣不可無變通之道請總廳兵曹錢更限十年還報賑廳錢旣是以給代條每年計減者限十年依前以錢千兩貸下以爲繼用之地從之
정조 22년 · 강
兵曹判書李時秀以隨駕及留都軍兵稟定
정조 22년 · 목
時秀啓言今番幸行時隨駕及留都營門當爲稟定而癸丑年元陵幸行時禁衛營隨駕申寅年明陵幸行時御營廳隨駕今番則禁衛營爲當次矣從之時秀曰禁軍及馬步軍以幾哨磨鍊乎敎以隨駕軍數依申寅年例爲之後廂則鄕軍六哨出用時秀曰禁御兩營九十月當鄕軍今二十四日當爲逢點於京中來月初一日始當替番隨駕六哨外出入番鄕軍請合番使用於留營留陣從之時秀曰在前幸行時挾輦軍四百名餘軍二百名替代而癸丑年元陵幸行時三百名餘軍一百名甲寅年明陵幸行時二百名餘軍一百名替代矣今番則以幾名磨鍊乎敎以依癸丑年例爲之時秀曰在前幸行時十里外斥堠伏兵及傳語軍總戎廳廣州府各隨地方擧行而丁未年明陵幸行時減數擧行癸丑年元陵幸行時甲寅年明陵幸行時斥堠數處擧行伏兵除之傳語軍比常例差減磨鍊矣今番則何以爲之乎敎以依甲寅年例爲之時秀曰幸行時弘化門外留陣守總兩營輪回擧行矣今番則總戎廳當爲專當擧行矣從之
정조 22년 · 강
命隨駕侍衛依近例爲之黔巖碑閣少驻時先廂步軍作門依晝停例爲之
정조 22년 · 목
兵曹判書李時秀啓言在前幸行時侍衛全數磨鍊而近年連以兵曹總府堂郞各一員五衛將二員武兼六員隨駕矣今番則何以磨鍊乎敎以依近例爲之時秀曰前此幸行時連以先廂步軍一哨晝停所作門矣今番則旣有碑閣所少駐之命先廂一哨作門亦依晝停例爲之雖與晝停所有異少駐時軍兵炊飯旣承筵敎請以此預爲分付於隨駕各營從之
정조 22년 · 강
命自今陵幸時衛內諸臣依園幸時服色以軍服隨駕
정조 22년 · 목
兵曹判書李時秀啓言隨駕諸臣服色園幸時則衛內人軍服東西班則戎服陵幸時則衛內衛外竝爲戎服隨駕則同而服色尙無一定之制自今番爲始當爲定式請下詢大臣處爲予曰大臣之意何如右議政李秉模曰東西班則異於衛內似當依前戎服矣從之
정조 22년 · 강
推都總管鶴林君焴
정조 22년 · 목
兵曹判書李時秀啓言今日香柢迎時入直總管一員未及待令請當該總管罷職敎以姑先推考
정조 22년 · 강
命今番諸陵展謁時順懷墓一體磨鍊
정조 22년 · 목
禮曹參判李書九啓言今此敬陵昌陵展謁親祭時局內諸陵遣大臣攝行順懷墓遣官攝祭事節目中請依前例磨鍊從之書九曰明陵翼陵弘陵展謁各於局內陵寢親祭後爲之事命下矣敬陵親祭次詣明陵翼陵展謁昌陵親祭後次詣弘陵展謁以此磨鍊乎從之敎以順懷墓一體磨鍊
정조 22년 · 강
命行首宣傳官鄭學畊善騎將梁埉竝改差
정조 22년 · 목
狀勇大將趙心泰啓言今番行幸時中司把總鄭學畊當爲隨駕而時帶行首宣傳官兩處擧行職務相妨請令兵曹兼任宣傳官變通敎以改差又啓言善騎右將梁埉除拜宣傳官仍兼承傳之任本營領軍隨駕自多相妨請善騎將改差從之
정조 22년 · 강
命今番行幸時分辦依甲寅秋幸例擧行
정조 22년 · 목
京畿監司李在學啓言今番敬陵行幸時分辦用最省約例事下敎矣謹考謄錄則甲寅秋明陵行幸時分辦乃是最省約之例今番當依此例擧行乎從之
정조 22년 · 강
命行幸時金領敦寧留都
정조 22년 · 강
以金持默爲總戎使備薦也
정조 22년 · 강
以金思穆爲守宮大將尋以鄭昌順代之仍遞昌順藥院之任
정조 22년 · 목
守宮大將始以思穆批下尋因寶劍望筒敎以總營金思穆寶劍受點守宮大將以藥房提調鄭昌順爲之仍察分提擧而藥院之任許遞令該曹口傳差出
정조 22년 · 강
以趙鎭寬爲內醫提調口傳也
정조 22년 · 강
命瑞蔥臺試射及秋到記殿講今八月朔日次儒生殿講明日爲之
정조 22년 · 목
敎以今聞鄕儒來京待之者多云秋到記殿講及今八月朔日次儒生殿講明日爲之處所以瑞蔥臺內試射處所爲之試官服色則以黑團領爲之秋到記製述二十六日爲之處所更稟又敎以秋到記製述今番則勿捧到記今月初一日以後至二十五日食堂儒生令本館書啓而明日殿講則幼學以今日朝食堂到記書啓生進則勿拘食堂從願許赴殿講○敎以明日秋到記殿講時別雲劍外雲寶劍除之侍衛入直餘皆依便殿殿座例磨鍊○敎曰儒生到記殿講日次殿講專經文臣殿講試官兼用
정조 22년 · 강
命前訓將徐有大敍用還宮間兼察訓局
정조 22년 · 목
敎以訓將實病未差重任不可輕遞古例旣多可據前訓將徐有大時在罷散中敍用還官間兼察兼佩仍爲兼領牌招聽傳敎
정조 22년 · 강
有政吏曹判書金文淳參議任希存兵曹判書李時秀進
정조 22년 · 목
以權裕爲同經筵韓光廸爲竹山府使具命益爲守門將命益初仕也申鴻周爲拜峯別將
정조 22년 · 강
命注書柳台佐拿處
정조 22년 · 강
遞副總管李鎭復以李宗胤代之
정조 22년 · 목
敎以懸頉總管許遞御營中軍李宗胤除授牌招察任
정조 22년 · 강
命宣傳官差備記中生疏人相換
정조 22년 · 강
御春塘臺行專經文武臣秋到記及日次儒生殿講瑞蔥臺及禁軍秋等試射入格人分等施賞到記講試官李秉模朴宗甲洪明浩李始源李翊模洪秀晚日次講試官鄭民始鄭大容南公轍李魯春李羲甲文臣講試官金文淳徐邁修李祉永韓致應洪樂游武臣講試官趙宗鉉李漢豊申大顯宋銓白師誾
정조 22년 · 목
具戎服乘馬出保定門入靑陽門至春塘臺降馬陞座文武臣專經講及到記日次殿講試官率應講文武臣儒生入庭行禮訖分所開講兵判禁軍別將各番將兵曹郞廳及應試將官將校軍兵等各行軍禮訖將官以下以次發射各營帳幕軍命承旨李溏監之試放於北營○敎曰去七月朔專經文臣殿講居首禮曹正郞南達孫兒馬帖一隻賜給○敎曰去七月朔專經武臣殿講居首軍器寺正洪達三兒馬帖一隻賜給○敎曰秋到記殿講比較居首幼學安以鼎直赴殿試比較之次幼學金璟履柳季麟李集運直赴會試通幼學李臣謙趙奎升任文白各給二分○敎曰八月朔日次殿講居首純通比較居首進士李麒峻直赴會試之次幼學趙萬永給二分通進士沈湜給一分○試射訖入格人各於帳殿頒賞兵曹柳葉箭入格宣傳官徐益淳權思漢貫一中邊二中竝陞敍別軍職咸正禧邊二中內下弓箭一部別軍職朴思弼內乘金煐宣傳官柳得源田德顯李英植許乘金魯甲邊一中各內下長弓一張馬上奉持步下奉持柳葉箭入格折衝韓聖信等二人貫一中邊一中各內下弓箭一部出身李鳳來等五人邊二中各內下長弓一張出身金德禹等二人貫一中各內下箭竹一百箇出身鄭再秀等六人邊一中各內下箭竹五十箇駕後禁軍柳葉箭入格折衝張道斌等三人邊三中各內下筒箇一部嘉善朴載潤等九人各內下弓箭一部出身柳漢傑等二人貫一中各內下帿弓一部出身全檥等十六人邊一中各內下長弓一張駕後禁軍片箭入格出身片聖元等三人邊三中各內下帿弓一張以上瑞蔥臺試射宣薦內禁衛及額外內禁衛試射入格閑良朴基碩鐵箭一矢一百四十步二矢一百三十五步三矢一百三十步直赴殿試閑良李書彬鐵箭一矢一百二十五步二矢一百二十一步三矢一百二十五步內下筒箇一部閑良沈能完柳葉箭貫一中邊二中內下筒箇一部以上等試秋射武藝廳左番柳葉箭入格兼司僕李千根貫一中邊一中兒馬帖一隻兼司僕金禹鼎等二人邊二中各內下帿弓一張兼司僕李恒載等二人貫一中各內下長弓一張兼司僕梁洙昌等十五人邊一中各內下箭竹一浮右番柳葉箭入格兼司僕朴枝蕃邊四中直赴殿試兼司僕李再興等三人邊三中各內下筒箇一部兼司僕金慶祿貫一中邊一中兒馬帖一隻兼司僕金好淡等五人邊二中各內下帿弓一張兼司僕金哲大等十二人邊一中各內下箭竹一浮以上瑞蔥臺試射武藝廳試射柳葉箭入格兼司僕金樂孝貫一中邊二中直赴會試以上等試秋射壯勇營將官柳葉箭入格善騎將前僉使尹頣東貫一中邊一中內下弓矢一部哨官訓鍊判官沈誾之邊二中內下弓箭一部善騎將前府使李鴻德哨官前郡守朴基赫邊一中內下長弓一張將校柳葉箭入格別武士出身朴孝達貫一中邊一中弓矢一部知彀官出身呂鉉長等三人邊二中各長弓一張知彀官折衝王廷喆等十三人邊一中各箭竹五十箇武士柳葉箭入格折衝車繼宗等二人邊三中各筒箇一部出身李再殷等二人邊二中各長弓一張出身李鳳燁貫一中箭竹一百箇嘉善陸致謙等三人邊一中各箭竹五十箇壯勇衛柳葉箭入格出身安處默貫三中邊二中崇祿李永植等二人貫一中邊三中折衝任光德等二人邊四中各熟馬帖一隻折衝韓慶麟貫一中邊二中邊將除授崇政申德就等十二人邊三中各筒箇一部崇祿陸重秀等五人貫一中邊一中各弓矢一部崇祿李春馨等十二人邊二中各長弓一張折衝李仁馥等四人貫一中各箭竹一百箇正憲金宗儉等二十八人邊一中各箭竹五十箇左哨善騎隊柳葉箭入格兼司僕金順得等二人邊三中各兒馬帖一隻兼司僕朴春文等二人貫一中邊一中出身全承順等十五人邊二中各長弓一張出身金鼎三等八人貫一中折衝金得煒等二十人邊一中各箭竹五十箇右哨善騎隊柳葉箭入格良人趙繼仁實一中邊三中直赴殿試出身高處謙邊四中熟馬帖一隻出身李泰龍貫一中邊二中邊將除授出身金光郁等三人貫一中邊一中出身李景哲等十三人各長弓一張兼司僕金喜祿等三人貫一中折衝李處仁等二十六人邊一中各箭竹五十箇善騎隊別技入格出身金孝根月刀上上木一疋布一疋出身朴聖廸等三人月刀上中各木一疋折衝李處仁等十一人月刀上下出身金光圭等二人雙劍上下各布一疋善騎隊馬才入格出身印善道等十四人上上各木二疋布一疋出身金景輝等八人上中各木一疋布一疋良人全承任等五人上下各木一疋以上瑞葱臺試射額外壯勇衛閑良徐春輔一矢一百四十八步二矢一百四十五步三矢一百四十步直赴會試以上秋等試射訓鍊都監將官柳葉箭入格挾輦哨官出身崔華男貫一中邊一中內下弓矢一部將校柳葉箭入格御前前排次知知彀官出身具始昌等三人邊一中各上弦弓一張別隊馬兵柳葉箭入格良人金龜瑞等二人貫一中邊一中各弓矢一部良人趙德藺等七人邊二中各弓箭一部良人崔完龍貫一中弓一張良人鄭國煥等十五人邊一中各箭竹一百箇別隊馬兵馬上才入格良人金德來等六人上上中等各木布一疋良人曹始泳等四人上下等各木一疋以上瑞葱臺試射御營廳駕前別抄柳等箭入格閑良全義喆貫一中邊二中直赴殿試閑良魚在羽貫二中直赴會試折衝張錫敎等七人邊二中各弓箭一部閑良梁岷赫等二人貫一中各內下帿弓一張資憲李明洽等十五人邊一中各內下長弓一張駕前別抄片箭入格閑良金致賢等二人貫一中各內下弓矢一部折衝崔喜得等九人邊一中各內下帿弓一張以上瑞蔥臺試射頒賜訖降輿乘馬出靑陽門入保定門還內○因北營分所壯勇營帳幕軍鳥銃入格別單敎以考例施行後草記該營啓言貫一中邊一中二名邊二中六名各木一疋貫一中一名邊一中十八名各布一疋賜給○御營廳帳幕軍鳥銃入格別單敎以考例施賞後草記該營啓言貫一中邊二中二名兼司僕帖自兵曹成給貫一中邊一中二名各木二疋邊二中一名木一疋布一疋貫一中三名邊一中十二名各木一疋賜給○禁衛營帳幕軍鳥銃入格別單敎以考例施賞後草記該營啓言貫一中邊一中一名木二疋邊二中二名各木一疋布一疋貫一中四名邊一中九名各木一疋賜給○訓鍊都監帳幕軍鳥銃入格別單敎以考例施賞後草記該營啓言邊二中一名木一疋布一疋貫一中二名邊一中十九名各木一疋賜給
정조 22년 · 강
命今番陵幸時司饔院軍器寺長興庫濟用監繕工監典設司官員各一員隨駕官加磨鍊仍令廟堂糾察貢人侵責之弊
정조 22년 · 목
吏曹判書金文淳啓言今此幸行時隨駕官單子當爲磨鍊以入而參考已例陪從各司或加或減其數不一不可不稟定後擧行今番則何以爲之乎敎以依壬子年例爲之而有貢物衙門每有侵責貢人之弊年來權減而一向如此則亦關事面今番則司饔院軍器寺長興庫濟用監繕工監典設司官員各一員加磨鍊此後更稟雖毫末之微如有侵出貢人之弊則各別重勘以爲懲一之擧廟堂別加糾察禁飭
정조 22년 · 강
命今番陵幸時正卿一員亞卿二員堂上侍從二員堂下侍從二員惠郞一員訓鍊院官三員武兼三員軍職堂上二員畵師寫字官各一員隨駕官磨鍊
정조 22년 · 목
兵曹判書李時秀啓言今此幸行時隨駕官單子當爲啓下而各年前例不同以正卿一員亞卿二員堂上侍從二員堂下侍從二員宣惠廳郞廳一員訓鍊院官員三員武臣兼宣傳官三員軍職堂上二員畵師寫字官各一員參量多少磨鍊以入似好故仰達矣從之
정조 22년 · 강
命御營大將李漢豊兼察左右捕將
정조 22년 · 목
兵曹判書李時秀啓言今此幸行時左邊捕盜大將申大顯以禁衛大將隨駕右邊捕盜大將趙心泰以壯勇大將隨駕在前如此之時有曾經大將兼察之例今番何以爲之從之時秀曰左右邊捕將有曾經大將兼察之命何大將兼察乎敎以御將兼察○承旨李益運啓請御營大將李漢豊牌招聽傳敎從之
정조 22년 · 강
命幸行回鑾後隨駕軍兵犒饋依近例以乾物分給
정조 22년 · 목
兵曹判書李時秀啓言幸行回鑾後隨駕軍兵犒饋近年連以乾物分給今番亦依此擧行敎以依近例爲之
정조 22년 · 강
命陵幸時兵曹節目中壯勇營軍兵一體磨鍊仍著爲式
정조 22년 · 목
兵曹判書李時秀啓言甲寅年園幸時壯勇營軍兵本曹節目中始爲磨鍊而陵幸時亦當一體磨鍊於節目仍以爲例乎從之
정조 22년 · 강
命壯勇營把總閔光昇改差
정조 22년 · 목
壯勇大將趙心泰啓言今番幸行時本營右司把總閔光昇當領軍隨駕而身病猝重請姑改差從之
정조 22년 · 강
飭竹山府使當日辭朝
정조 22년 · 강
命宣傳官安先䝺汰去其代令該曹口傳差出
정조 22년 · 목
因帳殿擧行不善也又令兵判決棍
정조 22년 · 강
遞藥院提調趙鎭寬以鄭民始代之口傳也
정조 22년 · 목
敎以旣非經宿則雖無整理使自多擧行戶判兼帶內局之任許遞
정조 22년 · 강
諸承旨持公事入侍于誠正閣召見藥院提調鄭民始
정조 22년 · 강
命今番行幸時路由太廟洞口以寓告行之意仍令都承旨先詣奉審廟門留鑰待下馬時復命過洞口後下鑰
정조 22년 · 목
敎曰今番行幸時出宮門路弘化門爲之欲由太廟洞口以寓告行之意又如年前桓祖誕降舊甲本宮行祭時隨香祝至太廟洞口之意也其日廟門下鑰前都承旨先詣奉審留鑰待下馬時復命過洞口後下鑰事預令本署兵曹知悉
정조 22년 · 강
命二十九日宗廟景慕宮朔祭傳香守宮假承旨爲之依例奉審摘奸仍令啓聞行在
정조 22년 · 목
承旨洪義浩啓言二十九日宗廟景慕宮朔祭傳香當在於出宮之後今番則守宮假承旨以二員差出傳香後依例奉審摘奸仍令啓聞于行在所從之
정조 22년 · 강
命皇朝義士白大豪等設壇賜祭時韓得仁一體賜祭
정조 22년 · 목
承旨李益運啓言皇朝義士白大豪等二十一人設壇於顯忠祠傍春秋賜祭嵗以爲常事命下矣禮由義起事曠千古灣府士民莫不聳聽激感而聞二十一人中韓士雄從兄得仁從崔孝一航海殉義節烈卓異文跡可徵而只緣其子孫孱弱獨爲見漏於朝家崇報之時誠爲缺典且聞灣尹欲枚報本道監司以爲啓聞之地而以賜祭日子之迫近未及轉聞云韓得仁義烈之卓異文跡之可徵旣如是則與二十一人竝爲賜祭恐合事宜故仰達矣從之義浩曰韓得仁一體賜祭事旣已蒙允牌面及祭文當以二十二人改書請以此意定禁軍下諭於道臣及地方官從之
정조 22년 · 강
遞藥房提調鄭民始以趙宗鉉代之前望也
정조 22년 · 목
敎曰藥房提調職務相妨許遞前望單子入之
정조 22년 · 강
放時囚尹孝儉等仍命禁府諸郞等罰直分揀
정조 22년 · 목
因尹孝儉申義顯高厚鎭黃勉基鄭垕柳聖台姜熙文李應俊等囚單敎以竝放送觀此囚單之著銜諸郞等尙在罰直竝分揀
정조 22년 · 강
放時囚洪樂游等崔仁簡則罷職
정조 22년 · 목
因洪樂游尹濟弘崔仁簡等囚單敎以竝放送名以治經乃敢居不駭然莫甚爲先罷職
정조 22년 · 강
遞敦寧都正李世伯
정조 22년 · 목
世白疏陳無敦寧乞遞批令該曹稟處該曹覆啓請遞允之
정조 22년 · 강
正言洪受浩疏陳母病乞遞賜例批
정조 22년 · 강
遣承旨詣懿陵奉審摘奸
정조 22년 · 강
命今番幸行詣敬陵時壯勇大將率步軍作門近處環衛札駐詣昌陵時禁軍及先廂軍兵路上留駐弘化門外總戎廳敦化門外御營廳留陣
정조 22년 · 목
敎曰今番幸行時詣敬陵時壯勇大將率步軍作門近處後便環衛札駐詣昌陵時禁軍及先廂軍兵信地作行路上從便留駐壯勇大將率領本營京鄕馬步軍而後廂步軍七哨令該中軍領付後都領作行環衛作門後廂依先廂例從便留駐詣昌陵時先後廂營門令宣傳官臨時稟旨事分付留陣則今番總戎廳弘化門外爲之御營廳敦化門外爲之
정조 22년 · 강
命壯勇大將趙心泰明日習陣出去時仍佩往來
정조 22년 · 강
命領敦寧金履素家遣御醫持藥物看病
정조 22년 · 목
御醫金進源書啓以爲領敦寧府事金履素病症看審則病源初因外感內傷元氣之致病中以爲狍馬賤疾至煩聖念持遣御醫領賜珍劑惶隕感泣不知所達云臣則旣伏承持藥物看病之命故仍留敎以更卽看病書啓○又書啓以爲病症更爲看審則脈度一樣諸症比午間似有添加之漸主家更用人蔘五錢重生脈散而姑無動靜敎以雖値夜深不離看病更爲書啓
정조 22년 · 강
施卒領敦寧金履素隱卒之典
정조 22년 · 목
敎曰問疾史官之回雖知其添劇豈料遽聞云逝却疑非眞驚衋何言確乎有守貌如其人朝廷之所眷待而倚毗之者果何如也年前一著卽所敬歎況故家喬木之凋零尤無以爲懷卒金領敦寧家弔祭禮葬等節分付該曹照例擧行擧哀臨弔雖不若禮遣近侍致弔於第三日致祭於成服日大臣喪例卽賜諡不踰靷期斯速撰狀議諡而祿俸之限三年錄孤之待闋服竝依例施行事亦爲分付
정조 22년 · 강
召見藥院提調趙宗鉉副提調李晩秀于誠正閣
정조 22년 · 강
命秋到記儒生製述及文臣製述來月初更稟
정조 22년 · 목
涵下諭過限不爲上來也
정조 22년 · 강
禮曹以宗廟永寧殿秋奉審修改吉日推擇啓
정조 22년 · 목
該曹啓言宗廟永寧殿秋奉審修改吉日時令日官推擇則來九月初四司卯時爲吉云請以此日時知委擧行允之
정조 22년 · 강
遞承旨李溏以尹光顏代之前望也
정조 22년 · 강
以柳師模爲兵曹參議前望也
정조 22년 · 강
獻納任長源疏論時政俗弊附陳八條申勉賜批
정조 22년 · 목
敎曰近日不爲行公司諫許遞
정조 22년 · 목
敎曰凡屬於難言之言言之是爲難言嘉之所以來言古牒之難言未必爲當今之難言能言目下所不敢言之言雖小爲難今日納言之疏卽無論本意之識不識開口語到城役一事欲勸不諱之風當從此等處許可獻納任長源陞拜司諫
정조 22년 · 목
因政院又耳稟有是命
정조 22년 · 목
以朴鍾淳爲獻納趙得永爲正言鄭東觀爲應敎具埱爲宣川府使
정조 22년 · 강
命來初一日輪對當次人受點後日次來待
정조 22년 · 강
遞兵曹參知柳師模
정조 22년 · 목
敎曰在外兵曹參知許遞前參議仍任待開門牌招察任
정조 22년 · 목
敎曰左副承旨許遞與未差之代前望單子入之待下批待開門牌招察任
정조 22년 · 강
命卜相召見右議政李秉模于誠正閣
정조 22년 · 목
賓廳卜相以領府事洪樂性判府事蔡濟恭奉朝賀金鍾秀判府事金憙封入命加卜○秉模求對命入侍○加卜以沈煥之批下
정조 22년 · 강
以洪仁浩南公轍爲承旨前望也
정조 22년 · 강
改差敬陵參奉金允秋
정조 22년 · 목
禮曹啓言卽接敬陵令所報則今此本陵親祭時兩官當爲備員而參奉金允秋時在光州地未及上來云請改差其代卽令該曹口傳差出允之敎以特敎加設監後敎官中擬入如未上來移擬陞實而兵批則加設人隨窠陞實事判堂已有筵奏出擧條而東銓之旣有加設輒皆新擬不但不均亦關官方依西銓例爲之事分付
정조 22년 · 목
敎曰位著乏人莫若近日堂下積滯甚矣館錄斯速爲之事分付
정조 22년 · 강
遞應敎鄭東觀校理韓致應副校理沈奎魯修撰洪秀晚洪樂游
정조 22년 · 목
敎以玉堂中中批及未肅拜在外人竝許遞與副提學未差之代今日政差出待下批牌招本館錄圈點
정조 22년 · 목
以漢城府坐不坐單子敎以判尹連爲懸病許遞其代今日政差出待下批牌招導駕
정조 22년 · 강
有政吏曹判書金文淳參議任希存進
정조 22년 · 목
以徐龍輔爲副提學韓用鐸爲應敎金近淳爲校理曹允遂爲副校理徐有聞爲修撰具㢞爲判尹洪義榮爲刑曹參判左議政李秉模右議政沈煥之單代
정조 22년 · 강
遣史官敦諭右議政沈煥之